7 หุ้น SET100 บวกแกร่ง สวนตลาดรูดหนัก 20 จุด ผวาเงินเฟ้ออังกฤษทะลุ 9%
7 หุ้น SET100 บวกแกร่ง สวนตลาดรูดหนัก 20 จุด ผวาเงินเฟ้ออังกฤษพุ่ง 9.1% สูงสุดในรอบ 40 ปี จับตาเฟด-ธนาคารกลางทั่วโลกเร่งขึ้นดอกเบี้ยรอบใหม่ สกัดเงินเฟ้อพุ่ง จับตาแนวรับ 1,550 จุด
7 หุ้น SET100 บวกแกร่ง สวนตลาดรูดหนัก 20 จุด ผวาเงินเฟ้ออังกฤษทะลุ 9% จับตาเฟด-ธนาคารกลางทั่วโลกเร่งขึ้นดอกเบี้ยรอบใหม่ สกัดเงินเฟ้อพุ่ง
22 มิ.ย. 2565

ผู้สื่อข่าวรายงานว่า ดัชนีตลาดหุ้นไทยภาคบ่ายวันนี้ (22 มิ.ย.65) ร่วงต่อจากภาคเช้า โดย ณ เวลา 14.59น. อยู่ที่ 1,552.49 จุด ลดลง 22.03 จุด หรือ 1.40% มูลค่าซื้อขายที่ 4.67 หมื่นล้านบาท รับแรงขายหุ้นขนาดใหญ่ กลุ่มสื่อสาร แบงก์ พลังงาน นำตลาด หลังจากตัวเลขเงินเฟ้อของอังกฤษออกมาพุ่งสูงสุดในรอบ 40 ปี ทำให้มองว่าอาจเห็นการเร่งขึ้นดอกเบี้ยของธนาคารกลางต่างๆ ทั่วโลก เพื่อสกัดเงินเฟ้อ
จากปัจจัยดังกล่าวส่งผลให้มีแรงเทขายในหุ้นขนาดใหญ่ออกมาอย่างหนัก ขณะเดียวกันยังมีหุ้น SET100 ที่ปรับตัวแข็งแกร่งกว่าตลาดหุ้นติดลบ  โดยมีทั้งหมด 7 ตัว ประกอบด้วย SCC ,CBG,EGCO,SCGP,KTC ,IRPC และ SUPER  ดังตารางประกอบ 

ด้านนายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ดัชนี SET ต้นภาคบ่ายปรับตัวลงต่อเนื่องไปกว่า 20 จุด รับแรงเทขายหุ้นกลุ่มขนาดใหญ่ นำโดยกลุ่มพลังงาน ธนาคารพาณิชย์ และสื่อสาร หลังจากตัวเลขเงินเฟ้ออังกฤษ CPI ปรับตัวขึ้น 9.1% ทำสถิติสูงสุดในรอบ 40 ปี
โดยส่งผลทำให้อาจเห็นภาพของการเร่งขึ้นอัตราดอกเบี้ยของธนาคารกลางอังกฤษ รวมถึงธนาคารกลางสหรัฐ (เฟด) ที่น่าจะเร่งปรับขึ้นอัตราดอกเบี้ยเพื่อสกัดเงินเฟ้อ และธนาคารกลางทั่วโลก กดดันให้ค่าเงินบาทปรับตัวอ่อนค่าต่อเนื่อง กระทบเงินทุนต่างชาติไหลออก โดยให้แนวรับ 1,550 จุด และแนวต้าน 1,565 จุด